Imtella' Awwissu 15, 2021 Rapport: Ruth Castillo Il-festa ta' Santa Marija għall-komunità Żebbuġija f'Għawdex, din is-sena se tkun immarkata bil-moti tal-qanpiena l-kbira Maria Teresa li għadha kemm tpoġġiet lura f'postha wara li ġiet restawrata. Bħalissa għaddej xogħol tal-bini mill-ġdid tal-kampnari tal-knisja ta' dan ir-raħal żgħir – fl-ogħla parti tal-gżira Għawdxija. Iż-Żebbuġ f'Għawdex jiċċelebra l-festa ta' Santa Marija nhar il-Ħadd li ġej. Din is-sena ċ-ċelebrazzjonijiet għall-komunità Żebbuġija bdew ftit jiem qabel bit-tqegħid tal-qanpiena l-kbira – Maria Teresa – lura f'postha wara li ġiet restawrata f'Malta. Ix-xogħol tmexxa minn Kenneth Cauchi, Michael Zerafa u Emanuel Cini. L-Arċipriet taż-Żebbuġ, il-Kankonku Ġwann Sultana, qal li r-restawr tal-qanpiena jagħmel parti mill-proġett tal-bini mill-ġidid tal-kampnari tal-knisja li beda fl-10 ta' Awwissu ta' sentejn ilu. "Tajna l-ewwel daqqa ta' mannara ħa ngħid hekk fuq il-kampnar tan-naħa tax-xellug tal-knisja tagħna sabiex nibdew dan il-proġett ambizjuz u bżonnjuż li nibnu mill-ġdid il-kampnari ta' din il-knisja li hija magħrufa ħafna għall-ġmiel tagħha, kif ukoll ix-xogħol fil-ġebla li għalih iż-Żebbuġin huma tantmagħrufin. Jien b'ferħ kbir, b'sodisfazzjon ngħid li fejn hemm ir-rieda, fejn hemm id-determinazzjoni u b'ħafna ħafna paċenzja wieħed jasal." Il-qanpiena ttellgħet u tpoġġiet fil-kampnar f'ħidma delikata – qabel ma tinbena l-parti ta' fuq tiegħu. Il-qanpiena Maria Teresa li tiżen 36 qantar u l-ilsien 4 qnatar oħra saret mid-ditta Barigozzi ta' Milan. Saret fuq l-inizjattiva tal-Kappillan Dun Mikelanġ Cauchi bil-għan li tikkumplimenta l-erbgħa l-oħra li diġà kien hemm fil-kampnari. Il-qanpiena waslet fiż-Żebbuġ fil-5 ta' Awwissu tal-1929 u tbierket mill-Isqof Mikiel Gonzi ħamest ijiem wara. Dak iż-żmien kienet swiet 571 lira u l-flus inġabru mill-benefatturi Żebbuġin. Il-Kanonku Sultana qal li l-proġett tar-restawr seta' jsir ukoll grazzi għad-donazzjonijiet tal-poplu Żebbuġi.